Artikels en materiaal gebruik in programme is nie noodwendig die siening van die betrokke omroeper of die radiostasie nie maar die van die artikel- of berigskrywer.
Aanduidings is dat die Kaapstadse burgemeester, Patricia de Lille, nie vandag haar pos gaan ontruim soos vooraf met die DA ooreergekom is nie. Twee maande gelede het De Lille op `n nuuskonferesie saam met die DA-leier Musi Mainane haar bedanking aangekondig. Hulle het toe gesê dat die DA hul interne aanklagte teen haar gaan laat vaar en sy op 31 Oktober as burgemeester sal bedank. De Lille sê egter nou op twitter dat sy haar bedanking aan die party gestuur het en nie aan die speaker van Kaapstad, Dirk Smit nie. Sy sê hy vertel leuens as hy sê sy het bedank. Die adjunkvoorsitter van die DA se federale raad, Natasha Mazzone, sê die party se regsverteenwoordigers het aan De Lille geskryf dat die party verwag dat sy vandag haar kantoor sal ontruim soos daar ooreengekom is. De Lille sal na verwagting later vandag haar toekomsplanne bekend maak.
Intussen het die Speaker in die Kaapstadse Metroraad, Dirk Smit strafregtelike aanklagte by die Kaapstad Sentraal Polisiestasie ingedien teen De Lille, en ‘n raadslid, Brett Herron. Smit sê dit is gedoen in ooreenstemming met ‘n besluit deur die metroraad, na aanleiding van ‘n verslag deur die Bowmans regsfirma oor wanadministrasie. Smit sê die reg moet nou sy loop neem.